ואריס דירי
 **ואריס דירי** (בסומלית:  **Waris Diiriye**), נולדה ב-1965, היא דוגמנית, סופרת ופעילת זכויות אדם סומלית, הפעילה בעיקר במלחמה במילת נשים.

ביוגרפיה
--------

דירי נולדה לשבט נוודים באזור גַלְקַעְיוֹ (Galkacyo) בסומליה. בגיל 5 עברה תהליך של מילת נשים. בגיל 13 ברחה ממשפחתה שרצתה להשיאה לגבר מבוגר. היא הגיעה למוגדישו ומשם עברה ללונדון ועבדה כעוזרת בית אצל דודתה שהייתה אשת השגריר הסומלי בלונדון. לאחר חזרת משפחתה לסומליה, נשארה בלונדון והחלה לעבוד בניקיון בסניף של מקדונלד'ס.

בעת עבודתה במקדונלד'ס פגש בה צלם האופנה טרנס דונובן, שהציע לה לעבוד בדוגמנות. ב-1983 הוא צילם אותה ללוח השנה של פירלי. בעקבות עבודה זו היא החלה לעבוד עבור חברות אופנה כגון: שאנל, לוי'ס, לוריאל ורבלון. היא דגמנה בתצוגות אופנה בלונדון, במילאנו, בניו יורק ובפריז, והופיעה גם על שעריהם של כתבי עת העוסקים באופנה כגון: Elle, גלאמור וווג. היא הופיעה גם בתפקיד קטן בסרט ג'יימס בונד 007 באזור המסוכן.

בשנת 1995 יצר ה-BBC סרט תיעודי שעסק בקריירה שלה כדוגמנית ונקרא "נוודת בניו יורק".

בשנת 1997, בעת ריאיון למגזין האופנה "מארי קלייר", סיפרה דירי לראשונה על מילת הנשים שעברה בהיותה ילדה. הראיון התפרסם בכל העולם וזכה לכיסוי נרחב. בעקבות הראיון הפכה בשנת 1997 לשגרירת האו"ם בנושא המאבק נגד מילת נשים. 

בשנת 1998 כתבה את ספרה האוטוביוגרפי "פרח המדבר" (Desert Flower) שהוא פירוש שמה בסומלית. הספר הפך לרב-מכר בינלאומי. באותה שנה ביקרה את אמה בסומליה. הספר תורגם לעברית בידי סיגל אדלר וראה אור בהוצאת דניאלה די נור ומודן בשנת 2010.

דירי פרסמה לאחר מכן מספר ספרים נוספים הכוללים את: "Desert Dawn" (שחר מדבר) שבו היא מתארת את מסעה לסומליה לביקור משפחתי שאירע 12 שנים לאחר פרוץ מלחמת האזרחים בסומליה, "Letter To My Mother" (מכתב לאמי), ו-"Desert Children" (ילדי מדבר) שיצא כחלק ממסע הפרסום האירופי נגד מילת נשים. 

בשנת 2005 קיבלה אזרחות אוסטרית, והיא גרה בווינה.

אנשי צוות ושחקני הסרט "פרח המדבר". דירי שנייה מימין, שנייה משמאל ליה קבדה שגילמה את דמותה כבוגרת, מימינה סוראיה עומר-סקגו שגילמה את דמותה של דירי כנערה
בשנת 2009 יצא סרט קולנוע "פרח מדבר" המבוסס על ספרה. את דמותה של דירי גילמה הדוגמנית האתיופית ליה קבדה. הסרט הוקרן בארצות רבות, בהן: צרפת, ספרד, ישראל, פולין ועוד. בינואר 2010 זכה הסרט במינכן בפרס הסרט הבווארי בקטגוריית הסרט הטוב ביותר. הסרט היה גם מועמד לפרס בפסטיבל הסרט הגרמני בקטגוריית הסרט הבולט של השנה. הסרט זכה לפרס הקהל בקטגוריית הסרט האירופאי הטוב ביותר בפסטיבל הסרטים הבינלאומי סן סבסטיאן.

בשנת 2010 מונתה על יד האיחוד האפריקאי כשגרירת שלום לשנה בנושא שלום וביטחון.

בנה אליק נולד בשנת 1997. הוא חי עם אביו בארצות הברית.

פעילות הומניטרית
----------------

בשנת 1997 עזבה דירי את עבודתה כדוגמנית והתמקדה בפעילות כנגד מילת נשים וכן כשגרירת האו"ם בנושא. בשנת 2002 הקימה דירי בווינה את "קרן ואריס דירי" שמטרתה היא להעלות את המודעות לסכנות הצפויות לנשים כתוצאה ממילתן. בינואר 2009 היא ייסדה ביחד עם הטייקון הצרפתי פרנסואה אנרי-פינו (François-Henri Pinault), אשתו והשחקנית סלמה הייק את ארגון "PPR" העוסק בכבוד וזכויות נשים. בנוסף הקימה את "קרן שחר מדבר" (Desert Dawn Foundation) העוסקת בגיוס כספים עבור בתי ספר ומרפאות בסומליה.

פעילותה של דירי זיכתה אותה במספר פרסים:

* "פרס אשת השנה" מטעם מגזין האופנה גלאמור (2000)
* "פרס קורין" (Corine Award) מטעם איגוד הסחר הגרמני למכירת ספרים (2002)
* פרס "שתי כנפיים" המוענק מדי שנה לאנשים המקדמים את תנאי החיים של אנשים במדינות מתפתחות (2003}.
* "פרס נשות העולם" שניתן על ידי מיכאיל גורבצ'וב נשיא ברית המועצות לשעבר (2004)
* פרס על שם הבישוף אוסקר רומרו שניתן על ידי הכנסייה הקתולית (2005)
* "אות לגיון הכבוד שניתן על ידי נשיא צרפת ניקולא סרקוזי (2007).
* "מרטין בובר מדליית הזהב" (Martin Buber Gold Medal) מטעם "Euriade Foundation ‏(2007)".

קישורים חיצוניים
----------------

ויקישיתוף מדיה וקבצים בנושא **ואריס דירי** בוויקישיתוף
* ואריס דירי, ברשת החברתית פייסבוק
* ואריס דירי, ברשת החברתית אקס (טוויטר)
* ואריס דירי, ברשת החברתית אינסטגרם
* ואריס דירי, באתר אנציקלופדיה בריטניקה (באנגלית)
* כתבה על ואריס דירי  באתר טיים מגזין
* אתר קרן ואריס דירי
* אושרת קוטלר בנגל, מלחמתה של הדוגמנית שעברה סירוס: "רק רציתי להישאר בחיים", באתר של "רשת 13", 30 באוקטובר 2010‏ (במקור, מאתר "nana10")
* עמליה תמיר, שיר הפרח: על "פרח המדבר", nrg‏, 19 בדצמבר 2010
* עלית קרפ, על פרח המדבר, באתר הארץ, 10 בנובמבר 2010

הערות שוליים
------------

1. ↑  קורות חיים The Waris Dirie Story
2. ↑    
שגיאות פרמטריות בתבנית:הארץ   
פרמטרי חובה [ 4 ] חסרים עכבר העיר, פרח המדבר - Desert Flower, באתר הארץ
3. ↑  UNCEA
4. ↑  פרס קורין
5. ↑  פרס "שתי כנפיים" לדוגמנית והסופרת ואריס דירי, באתר הארץ, 13 באוקטובר 2003
6. ↑  הודעה בטלוויזיה TV5 French
7. ↑  קרן מרטין בובר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007504452705171
* BIBSYS: 98072348
* BNE: XX1611412
* BnF: cb133355516 (data)
* CANTIC: a10993307
* CiNii: DA1793437X
* GND: 120559420
* ICCU: TO0V314515
* ISNI: 0000 0000 7978 1428
* LCCN: n98026738
* MusicBrainz: 7e68879d-66b6-417e-8eb7-3f22321d878d
* NDL: 00763643
* NKC: jn20010310106
* NLA: 40136117
* NLG: 80655
* NLK: KAC200507741
* NLP: a0000001222051
* NSK: 000300426
* NTA: 173428673
* RERO: 02-A003182155
* SUDOC: 03577388X
* Trove: 1444056
* VIAF: 76461654
* WorldCat: lccn-n98026738

 |